Alternatiewe Afrikaans: nie vir bloukouse nie… – GPS News
Posted on September 27, 2019 September 27, 2019 Author GPS News	Comment(0)
"Katriena was 'n regte bloukous en haar groot liefde in die lewe, Hansie, 'n regte fundie-vakie. Haar ou ballie wat in die hiërogliefargief bly, was 'n regte bottelboer op sy tyd. Ou Stoffel-Piet was 'n Kinderbybelduiwel as hy 'n halfkoos in die hand gehad het soggens as hy sy dopdofheid probeer wegjaag het. Al die dinge het bygedra dat Katriena 'n sielmekaniek moes gaan sien vir haar probleme. So, dit is heeltemal verstane dat sy die kluts kwytgeraak het die een aand toe Hansie die wilde pietersielie uit die vroeteldoos haal en vra of sy 'n suig van die spliffie wil vat…"
Korrekte Afrikaans? Nee, eerder Alternatiewe Afrikaans. Hierdie alternatiewe "Alternatiewe Afrikaans" waarvan ek praat, kom uit Quintus van Rensburg se Roekelose Woordeboek. Die aanlyn woordeboek bevat woorde wat bo die belt, onder die belt en sommer tussen die belt, die boom en die bas ook is. Miskien moet ek eerder se: "Nie vir bloukouse nie…"
In hierdie Roekelose Woordeboek is die heerlikste woorde, plaasvervangers vir die Engelse woorde wat ons so like om in ons taal in te mix. Woorde soos 4×4 vehicle. Die word 'n Kalahari-Ferrari en die 'advantaged' word die hele mondvol binnekringbegunstigdes. Die woord deodorant word 'n blikkiebad genoem. All my life verander in ammelee en die mechanic se appy noem hierdie woordeboek 'n gereedskapsbreker, ghriesbobbejaan, moerjoggie of 'nneukmyrond.
Woorde soos kransburger vir 'n bobbejaan, tepeltapper vir 'n baba en beaambekkies of skommeldoedies vir back-up sangers. Backseatdriver? Agterbalker, bekbestuurbeheer of skouervlieg. Bedelaar word 'n bergie of 'n kartonmonster, die bikini word 'n melk-en-koekie-doekie en 'n bra word sommer 'n dubbelloopslingervel. Brandewyn het 'n hele swetterjoel alternatiewe. Bergieparfuum, brannas, intelligensiemengsel, karatewater, knaterwater of pramfien; sommiges noem dit moedersmelk.
Daar is hope 'ander name' vir BMW's en Audi word heel gepas 'Lord of the Rings' genoem. Corsa Lite? Sommer net 'n padpuisie. Couch potato is in goeie Afrikaans 'n kassiekneg of 'n sofapokkel. Cream cracker is 'n woestynkoekie en crisp, soos vars blaarslaai is knarsvars. Een woord, plathond, kom nou al jare saam in die alternatiewe taal. Krokodil se kind word 'n pantserhond en daardie niksnut wat heeldag voor die kassie lê, is 'n suurstofdief. Gadgets word goeterjasies, go away is voertsek en grassroots levels is voetsoolvlak.
Siektes en skete spring ook nie die woordeboek vry nie. HIV word langverkoue, impotensie word lamlatsindroom, brongitis word bromkatjies, en daardie pilpikker of siektesoeker is jou alledaagse hypocondriac. Instant messaging is kitsklets, praying mantis is niks anders as 'n bidsprinkaan nie en die porta-potty klink vriendeliker as 'n dit 'n kampkosie genoem word.
Ek sal nie diegene wat ietwat eng is aanraai om hierdie Roekelose Woordeboek te gaan opsoek nie, ook nie diegene wat glad nie 18SNVL movies kyk nie. Sommige van die woorde is bitter snaaks, andere rof en onbeskof. Sal hierdie woorde die doodgoeie Afrikaanse of mixedlanguage woorde vervang? Nee, nie sommer nie. Maar daar is 'n sekere vermaaklikheidswaarde aan die woorde; maar dit is vir jou eie oordeel.